**จิตอาสาฯ เทศบาลตำบลห้วยยอด ร่วมปลูกต้นไม้เพื่อแผ่นดิน เนื่องในวันต้นไม้แห่งชาติ**

วันนี้ (15 พ.ค.65) ที่บริเวณสระน้ำสนามกีฬากลางอำเภอห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอดยอด พร้อมคณะผู้บริหาร สมาชิกสภาเทศบาล พนักงานเทศบาล ลูกจ้าง ร่วมกิจกรรมปลูกต้นไม้และปลูกป่าเฉลิมพระเกียรติเนื่องในโอกาสมหามงคลพระราชพิธีบรมราชาภิเษก ภายใต้ชื่อ “ร่วมใจไทย ปลูกต้นไม้ เพื่อแผ่นดิน” สืบสานสู่ 100 ล้านต้น บริเวณโดยรอบสระน้ำ สนามกีฬากลางอำเภอห้วยยอด (ควนหนังขำ) เนื่องในวันต้นไม้ประจำปีของชาติ

ทั้งนี้ เพื่อลดภาวะโลกร้อน เพิ่มพื้นที่สีเขียว ตลอดจนสร้างและกระตุ้นจิตสำนึกของประชาชนให้เกิดความรัก ความหวงแหนทรัพยากรป่าไม้ของชาติ อันจะเป็นหนทางนำไปสู่การอนุรักษ์ และรู้จักการใช้ประโยชน์จากทรัพยากรธรรมชาติอย่างคุ้มค่า เพื่อเก็บรักษาไว้ให้ลูกหลานต่อไปในอนาคต ตามมติของคณะรัฐมนตรีเมื่อวันที่ 31 มกราคม 2532 ที่ได้กำหนดให้วันวิสาฃบูชาของทุกปี ซึ่งปีนี้ตรงกับวันที่ 15 พฤษภาคม 2565 เป็นวันต้นไม้ประจำปีของชาติ

พิมมาส จันทร์ผ่อง/นักประชาสัมพันธ์ชำนาญการ/ข่าว